એના આ કથાવસ્તુમાં જ આ વાર્તાપ્રકારની તરફેણની અને વિરોધી દલીલના મુદ્દા રહેલા છે. વિરોધીઓની પહેલી દલીલ એ હોય છે કે રાક્ષસબાક્ષસ જેવું કશું હોતું જ નથી. આ કથાઓ વાસ્તવથી દૂર હોય છે. આમાં નાયકને બહુ આસાનીથી ચમત્કારિક રીતે વિજય મેળવતો દર્શાવવામાં આવે છે, પરંતુ વાસ્તવમાં ચમત્કાર બનતા નથી અને વિજય આસાન હોતો નથી અને આ પ્રકારની વાર્તાઓ બાળમાનસમાં ભ્રાંતિઓ રોપે છે. વર્તમાન યુગમાં જ્યારે નથી રાજાઓ રહ્યા, નથી રાજકુંવરીઓ રહી અને નથી ઘોડાં-જહાજ રહ્યાં, ત્યારે આવું બધું નિરૂપણ કરતી કથાઓ નિરર્થક બની જાય છે. આ અને આવી કેટલીક દલીલો પરીકથા સામે કરાય છે.